TLI ผ่าน 16 บาท (ยัง) ไม่ง่าย
เมื่อวานนี้หุ้น บมจ.ไทยประกันชีวิต หรือ TLI ปิดตลาดที่ 15.90 บาท ระหว่างวันราคาหุ้นช่วงเช้าเคลื่อนไหวระหว่าง 16.00-16.10 บาท
เมื่อวานนี้หุ้น บมจ.ไทยประกันชีวิต หรือ TLI ปิดตลาดที่ 15.90 บาท ระหว่างวันราคาหุ้นช่วงเช้าเคลื่อนไหวระหว่าง 16.00-16.10 บาท
25 ส.ค. 2565

เมื่อวานนี้หุ้น บมจ.ไทยประกันชีวิต หรือ TLI ปิดตลาดที่ 15.90 บาท
ระหว่างวันราคาหุ้นช่วงเช้าเคลื่อนไหวระหว่าง 16.00-16.10 บาท และช่วงก่อนปิดตลาดภาคเช้า เลยมาถึงภาคบ่าย ราคาเคลื่อนไหว 15.90-16.00 บาท
ประเด็นที่น่าสนใจคือ เปิดตลาดภาคบ่าย
ณ ราคา 15.90 บาท ถูกโยกมาแถวบนฝั่ง Offer มีออเดอร์วางขายอยู่ราว ๆ 2-2.5 ล้านหุ้น
ปรากฏว่า เพียงแป๊บเดียว มีรายใหญ่มากวาดเข้าพอร์ต
และทำให้ราคาขึ้นมาเคลื่อนไหว 15.90–16.00 บาท (Bid/Offer)
การเคลื่อนไหวของราคาหุ้นแบบนี้
ทำให้พอที่จะประเมินแนวรับ 15.90 บาท ได้ว่า “เป็นแนวรับที่แข็งได้” (แต่ยังมีโอกาสหลุดได้)
ย้อนกลับไปในช่วงที่ราคาหุ้น TLI ร่วงหล่นลงไปที่บริเวณ 14.40-14.50 บาท ก่อนที่จะถูกดันขึ้นมาเรื่อย ๆ
เคยเขียนบอกไปแล้วว่า กลุ่มนักลงทุนที่ดันขึ้นมาได้นั้น
น่าจะมีเงินบนหน้าตักเป็นหลักหมื่นล้านบาท หรือหลายหมื่นล้านบาท
เพราะหุ้นที่มีมาร์เก็ตแคปขนาด 1.8 แสนล้านบาท
แล้วถูกดันราคาขึ้นมาได้ต่อเนื่องตั้งแต่ 14.50 บาท มาจนถึง 16.00 บาท โดยใช้เวลาเพียง 12-13 วัน (ทำการ) ต้องเป็นกลุ่มนักลงทุนที่มีเงินหนามาก ๆ
มีการคาดกันว่า น่าจะเป็นกลุ่มนักลงทุนสถาบันต่างประเทศ
ส่วนจะเป็นกองทุนประเภทไหนนั้น ตรงนี้ยังไม่ทราบ
สมมุติว่า หากไม่ใช่กลุ่มสถาบันต่างประเทศ
นั่นหมายความว่าเป็นนักลงทุน (รายบุคคล) ในประเทศ ซึ่งกลุ่มรายใหญ่ เงินหนาขนาดนี้มีไม่กี่คน
ส่วนจะเป็นกลุ่มกองทุนในประเทศหรือเปล่านั้น
เปอร์เซ็นต์ความเป็นไปได้ตรงนี้น้อยมาก
แต่ไม่ว่าจะอย่างไร  “การงัดราคาหุ้น” ขึ้นมาแบบนี้ ซึ่งในเชิงแท็กติกเมื่อรวบฝั่ง Offer ดันราคาขึ้นมาแล้ว ซึ่งจะให้รายย่อยตามมาซื้อและช่วยดันอีกแรง
ส่วนกลุ่มที่เข้ามาซื้อไม้แรก จะยังไม่ได้ขายหุ้นออกมา
ทำให้ราคาหุ้นยังสามารถยืนได้
ประเด็นที่น่าสนใจเพิ่มเติมคือ ช่วงที่ราคาหุ้น TLI วิ่งขึ้นมานั้น
จะพบว่า มีอยู่ 2-3 ครั้งที่ผ่าน 16.00 บาทขึ้นมาได้
ทว่า กลับยืนที่ราคาเหนือ 16.00 บาท ไม่ได้สักครั้ง
ราคาหุ้นที่ขึ้นมาบริเวณ 16.20-16.30 บาท จะพบว่า มีแรงขายออกมาเยอะมาก
ทำให้ราคาปรับฐานลงมาปิด 16.00 บาท (บวก/ลบ)
อย่างวานนี้ฝั่ง Offer ก็ยังมีวางออเดอร์ที่ราคา 16.20–16.30 บาท หนาแน่นมาก (แถวละไม่ต่ำกว่า 25-30 ล้านหุ้น)
ไม่แน่ใจว่าเป็นหุ้นของ Market Maker หรือกลุ่มนักลงทุนที่ดันราคาขึ้นมา วางเป็นแนวต้านไว้ ยังไม่ยอมให้ผ่าน
หรืออาจเป็นหุ้นของนักลงทุนที่ได้ IPO มา แล้วต้องการวางขายได้กำไรบ้างสัก 2-3 ช่อง
หากเป็นของนักลงทุนที่ได้ IPO แล้วยังถืออยู่ หรือขายกันออกมายังไม่สะเด็ดน้ำ
เชื่อว่าน่าจะมีการ “ทุบขู่” กันอีกครั้ง
ด้วยการกดราคาลงหลุดแนวรับ 15.90 บาท มาที่บริเวณ 15.50 บาท (บวก/ลบ) นัยสำคัญเพื่อบีบให้รายย่อยยอมคลายหุ้นกันออกมาเพิ่ม
สถานการณ์แบบนี้
ราคาหุ้น TLI จึงน่าจะยังเคลื่อนไหวที่บริเวณนี้ไปอีกสักพัก
เว้นแต่ Market Maker ใจป้ำอีกรอบ
ด้วยการรวบฝั่ง Offer อีกครั้ง เพื่อให้ผ่านแนวต้านนี้ไปได้นั่นแหละ